Braathen om comebacket: – Det som smerter mest
Lucas Braathen (23) sier han alltid visste om muligheten til å gjøre comeback for Brasil – selv om det føltes fjernt da han la opp. – Det er på tide å bringe dansen hjem og være den jeg er, sa Braathen. Han har den siste tiden hatt flere samtaler med tidligere lagkamerater og støtteapparat i Norge.  – Det som smerter mest, og som er nedsiden, er å ofre samarbeidet med mine gamle lagkamerater. Men jeg har bestemt meg for å ofre det for denne store muligheten, sier Braathen til VG. Han håper at hans overgang til Brasil ikke vil skade den personlige relasjonen til de norske utøverne. – Jeg har kun et mål og et ønske: Det er at jeg kan gå inn i dette kapittelet ved at vi er like gode venner som før - og at vi kan skille dette valget, sier Braathen. –  Vi er sportslig skilt, jeg er på et annet lag og trener i ulike grupper. Det har vært klinkende klart. Det har vært viktig at det er en sterk klarering, legger Braathen til. VG spurte om han visste om muligheten for å gjøre comeback for Brasil hele tiden da han la opp i oktober. – Det var en veldig lang reise å komme frem til avgjørelsen å legge opp fra sporten jeg elsker mest. Jeg visste ikke om alle mulighetene da, sier Braathen. – Da følte det veldig fjernt å returnere til sporten, men alle vet at jeg er halvt brasilianer. Alle visste at den muligheten fantes. Men det var ikke en del av avgjørelsen for å legge opp. Den gang tenkte jeg ikke at jeg skulle returnere til sporten. – Hvordan tror du den norske fansen vil se på overgangen? – Jeg er så takknemlig for all støtte jeg har fått fra mitt gamle hjem. Jeg håper så mange som mulig vil støtte meg som person videre, og ikke bare ut fra hvilket flagg jeg representerer. Han utelukker comeback for Norge i fremtiden. – Nå vil jeg si nei. Jeg vil følge denne drømmen, svar Braathen. Drømmen er å bli verdens beste. – Jeg vil stabilisere meg og havne i en posisjon der jeg kan kjempe om pallplasser og seirer så raskt som mulig. Lucas Braathen var i en markedskonflikt med det norske skiforbundet. Han fikk spørsmål om hvilke kommersielle friheter det nå blir i Brasil. –  Jeg har fått stor frihet fra det brasilianske forbundet til å kunne finansiere prosjektet. Alle vet hvor ressurskrevende alpint her, spesielt om man prøver å bli best i verden, sier Braathen og legger til: – Jeg takker forbundet i Brasil for at vi får lov og så får vi se hvilken støtte som kan komme fra nasjonen Brasil. Jo mer støtte du får, jo mer kompromissløst kan du etablere et opplegg. Han vet foreløpig ikke hvordan støtteapparatet blir.  VG var på plass i Salzburg. Du kan se pressekonferansen i opptak nederst. Under får du det viktigste i tekst. 
– Det er på tide å bringe dansen hjem og være den jeg er, sier Braathen om comebacket for Brasil. Han sier det verste er å ofre samarbeidet med gamle lagkamerater i Norge Braathen visste om muligheten til å gjøre comeback for Brasil, men det føltes fjernt da han la opp i oktober Han utelukker å bytte tilbake til Norge i fremtiden